Hof hoor man is gemartel om skuld te beken | Maroela Media
Die landdroshof in Roodepoort. Foto: ANA.
Zakhele Zondi, een van die mans wat saam met 'n voormalige ANC-werknemer aangekla word van 'n transitorooftog in Soweto, het Vrydag aan die Roodepoort-landdroshof gesê hy is aangerand en gedwing om skuld te erken.
Zondi en sy drie medebeskuldigdes, Itumeleng Manama, Errol Velile Present (die ANC-werknemer) en Bheki Biyela, staan tereg op 'n aanklag van roof met verswarende omstandighede in verband met 'n transitorooftog in Dobsonville, Soweto, op 4 Julie. Meer as R250 000 is tydens die rooftog gesteel.
Staatsaanklaer Paseka Tameli het tydens 'n vorige hofverskyning van dié vier gesê die mans sal nou ook tereg staan op aanklagte van poging tot moord en die besit van vermoedelik gesteelde goedere.
Die aanklag van poging tot moord is bygevoeg aangesien 'n G4S-veiligheidswag tydens die transitorooftog in die kop geskiet is.
Zondi het Vrydag aangevoer dat hy met 'n vuurwapen op sy bors geslaan is en dat sy kop met 'n plastieksak bedek is op die dag waarop hy in hegtenis geneem is.
"Ek was moeg om gemartel te word; dis hoekom ek op die ou end ingestem het dat ek die rooftog gepleeg het," het Zondi tydens sy aansoek om borgtog gesê.
Volgens hom was sy beserings sigbaar toe hy die eerste keer in die hof verskyn het.
Zondi het gesê hy en Present is neefs. Hy het geweier om vrae, soos hoe hy die ander twee beskuldigdes ken en wanneer laas hy Present gesien het voordat hulle in hegtenis geneem is, te beantwoord.
Maroela Media het vroeër berig Bheki Cele, minister van polisie, het vroeër gesê Present, wat by Luthuli-huis gewerk het, word met minstens drie transitorooftogte verbind.
Die saak is tot 31 Augustus uitgestel.
ANC Roodepoort Soweto transitorooftog
Sy sogemelde marteling weeg swak op teen die toestand van die persoon wat geskiet is.
Wonder hoeveel ander onskuldige mense sou ook leed aangedoen gewees het in die ander rooftogte waarvan hy deel was.
ANC is nogal stil oor die ou se doen en late.
Ag neeee regtig Zondi, leuns en nogmaals leuns ou broer. Siestog en jy reken dan seker almal moet jou genadig wees en jou leuns glo. . Dis belaglik.
Man, dis mors barbaars om gemartel te word in ñ tronk!…RIA.
Kyk sommer of sy TV lisensie betaal is. Hy het beslis 'n TV !!!. Dit is duidelik dat hy te veel aksie flieks kyk, en nou probeer hy movie verskonings gebruik om uit sy moeilikheid te kom….
Ag sies tog Zondi om die kry my jammer kaart te speel julle moet van die aarbol af verdwyn sodat die aarde weer kan gebalanseer word ek kry jou regtig nie jammer nie wonder net wat die regter gaan doen